הוועדה לענייני ביקורת המדינה, כנסת 20, פרוטוקול מספר 1, 2015-05-05 14:00

יולי יואל אדלשטיין: אדוני המבקר, גברתי, מנהלת הוועדה לביקורת המדינה, אנחנו עדיין בהיעדר יושב ראש, כולי תקווה שבעתיד הקרוב כבר יתייצבו הדברים כאן, בכנסת ובממשלה, ונוכל לתת טיפול אמיתי לסוגיות שמעלה הדוח החדש שמעלה הדוח החדש של מבקר המדינה, כיאה לכנסת וכנדרש לאזרחים.

יולי יואל אדלשטיין: הדוח החדש שלך, אדוני, עוסק בנושא שהוא לדעתי מן החשובים ביותר לדמוקרטיה הישראלית, לשלטון בישראל – מאבק למען טוהר המידות, ואני חושב שזה שאתה, בין היתר בנושא הזה, יש לזה ערך רב מבחינת כל מיני טלטלות, בתחום הזה, שעברנו בשנים האחרונות.

יולי יואל אדלשטיין: כולי תקווה שזה יגרום באמת לשיפור האמיתי במערכות השונות.

יולי יואל אדלשטיין: מיותר לומר שאני, כיושב ראש כנסת, מחזק את ידיכם בעבודה החשובה שאתם עושים.

יולי יואל אדלשטיין: הפרק הנוסף, שאנחנו בדרך כלל נחשפים לו באמצעי התקשורת כשלומדים על עוד גוף, עוד ארגון – אפשר לראות בזה אפילו דבר חיובי, שעוזר לאזרחים לממש את הזכויות שלהם מול מוסדות שונים, לרבות הביטוח הלאומי, ובראש ובראשונה, אבל יחד עם זה, תמיד עולה אצלנו איזושהי תחושה של אי נוחות עם העניין הזה – למה צריך גוף פרטי, ועוד תמורת תשלום, לטפל בסוגיה שהיא, כביכול, מובנת מאליה, ולמה, כמו שאתה מציין בדוח, אדוני, כמיליארד שקל מכספי משלם המסים, שהיו אמורים להגיע לאנשים שהם או הכי חלשים בחברה שלנו, או שנפגעו ועברו טראומה מספקת, על מנת לפחות לממש את הזכויות שלהם שניתנות להם, על פי החוק - למה הם צריכים לרדוף אחרי הכסף הזה, ולמה חלקו נשאר בקופת המדינה ולא מגיע לאזרח שנמצא במצוקה, במקרה הזה.

יולי יואל אדלשטיין: נושא נוסף שמפעם למפעם עולה על הפרק במיוחד לא מזמן – היה לנו חג הפסח וראינו את כל חלוקות המזון.

יולי יואל אדלשטיין: זו דילמה.

יולי יואל אדלשטיין: מצד אחד, אתה, כיהודי גאה, שלא נותן לנזקק להגיע לסדר פסח בלי שיהיו לו דברים בסיסיים על השולחן, ומצד שני הלב נחמץ כל פעם מחדש מכך שאתה מבין שלמשפחות שונות אין דברים בסיסיים ביותר בבית, לרבות מזון, ואתה, אדוני, מתייחס לתופעה של בזבוז, בעצם, בתחום הזה – השמדת המזון, אם זה במוסדות ציבוריים, אם זה בצה"ל, אם זה בתוצרת חקלאית, אם זה פג תוקף או כמעט פג תוקף, כל מיני תופעות מהסוג הזה.

יולי יואל אדלשטיין: אני חושב שהתופעות האלה מוכרות לכל אחד מאתנו, גם מי שלא עוסק בפיקוח, אלא שהוא רק אזרח במדינה הזו, ורואה את הדברים אל מול עיניו, ואני חושב שגם כאן – אני כולי תקווה שהממשלה שתקום תדע לתת על זה את הדעת.

יולי יואל אדלשטיין: אנחנו, ככנסת, אחרי הכינון של הוועדה הרלבנטית, הוועדה לביקורת המדינה, אולי גם נחפש תשובות בצורה של חקיקה בתחום הזה.

יולי יואל אדלשטיין: הנושא האחרון שאני מזכיר זה הנושא של מערכת הבריאות, נושא כאוב.

יולי יואל אדלשטיין: אני מקווה שזה לא יישמע כמשחק מילים.

יולי יואל אדלשטיין: כשאנחנו שומעים עדיין על מחסור במיטות, לרבות בתחומים שהם פיקוח נפש, הצלת חיים – כמו טיפול נמרץ, אז אני חושב שנזכרים באותה זקנה במסדרון שעדיין, לצערי, היא באותו מסדרון, ועם אותו היעדר מיטה.

יולי יואל אדלשטיין: עברו מאז כמה וכמה ממשלות וכמה וכמה כנסות, והיו אפילו פעולות כאלה ואחרות בתחום הזה – של הוספת מיטות, תקציבים, בנייה – אבל עדיין, המטרה שרצינו עדיין לא הושגה, ואתה מציין את זה באומץ בדוח.

יולי יואל אדלשטיין: גם כאן, בתחום הזה, ודאי שאני מקווה שיינתן טיפול רציני לנושא של מחסור בכוח אדם, ציוד, מיטות, כפי שכבר ציינתי, ומערכת הבריאות שלנו תיראה טיפ טיפה אחרת.

יולי יואל אדלשטיין: אני חוזר ואומר שאני מאד מקווה שכאן, בכנסת, ייגמר סוף סוף המשא ומתן הקואליציוני הבלתי פוסק, ותוקם ממשלה שלא תוכל רק לשרוד ביום יום אלא להוביל דברים שחשובים לאזרחים, ואני מקווה שגם הנושאים שאתה מעלה בדוחות יקבלו טיפול עד הסוף, כמו שצריך.

יולי יואל אדלשטיין: אני זוכר שרק לפני כמה דוחות, לא אציין את התאריך המדויק כי הוא כרגע לא לפני, אבל שיבחתי את אדוני ואת הצוות שלך על כך שהתייחסת לכל הנושא של המצוקות של עולי אתיופיה.

יולי יואל אדלשטיין: אני לא רוצה לומר שאף אחד לא טיפל.

יולי יואל אדלשטיין: אולי טיפלו, אבל עדיין אנחנו רואים כמה זעם עצור התפרץ החוצה בימים האחרונים, ואני לא חושב שיימצא אדם אחד שלא מבין עד כמה זה לא בריא לחברה שלנו, לכל מה שאנחנו מייצגים, לערכים שלנו, ואז, כלשון העם, "יפה שעה אחת קודם".

יולי יואל אדלשטיין: אתה מתריע, אתה מפרסם את הדברים, אתה מטפל בעומק בדברים, ואני מקווה מאד שאנחנו, ככנסת, וכממשלה, נעמוד בסטנדרטים שאתה מציב, ונוכל לתת טיפול אמיתי לנושא.

יולי יואל אדלשטיין: תודה רבה לך, אדוני, כרגיל, על הדוח.

<מבקר המדינה יוסף חיים שפירא: אדוני יושב ראש הכנסת, חבר הכנסת יואל יולי אדלשטיין, הגברת חנה פריידין, מנהלת הוועדה לענייני ביקורת המדינה, מר יעקב זלצר, המפקח הכללי לענייני ביקורת במשרד ראש הממשלה.

<מבקר המדינה יוסף חיים שפירא: בראשית, הגדרתי כיעד למשרד מבקר המדינה, בצד המשך המאבק בשחיתות הציבורית ולמען טוהר המידות, גם טיפול מעמיק בנושאים כלכליים וחברתיים, ואכן – משרד מבקר המדינה מקיים ביקורת נרחבת בנושאים אלה ומייחד לכך כוח אדם ומשאבים ניכרים.

<מבקר המדינה יוסף חיים שפירא: דוח שנתי זה חובק 37 פרקים, העוסקים בנושאים בתחומים חברתיים-כלכליים שיש להם השפעה רבה על איכות חייהם של האזרחים במדינה, על שמירת זכויותיהם, ועל השירות שהם מקבלים מגורמי השלטון השונים.

<מבקר המדינה יוסף חיים שפירא: בקצרה אני אמנה את הפרקים העיקריים, ולאחר מכן מנכ"ל המשרד וראשי החטיבות אולי ירחיבו קצת.

<מבקר המדינה יוסף חיים שפירא: בין הפרקים ניתן למצוא את אלה העוסקים במימוש זכויות חברתיות, בביטחון תזונתי, בהגנה על זכויות עובדים בשכר נמוך, ובדיור לנזקקים, כפרקים המייצגים את ההגנה על הזכות לכבוד שהיא זכות חוקתית במדינת ישראל.

<מבקר המדינה יוסף חיים שפירא: ניתן למנות אף את הדוחות העוסקים בזכויות החולה, ובטיפול בקטינים שנפגעו מאלימות ומתקיפה מינית, המייצגים את ההגנה על הזכות לפרטיות והזכות לאוטונומיה.

<מבקר המדינה יוסף חיים שפירא: כמובן שגם יתר הפרקים הינם חשובים ומתווים דרך לקיומו של השירות הציבורי בו ישנה הקפדה יתרה על טוהר המידות, וכן על שירות ציבורי השומר על עקרונות חסכון ויעילות.

<מבקר המדינה יוסף חיים שפירא: במעמד זה לא אוכל שלא להידרש לסערות הרוגשות ברחובה של עיר.

<מבקר המדינה יוסף חיים שפירא: עם כניסתי לתפקיד צפיתי את סוגיית הקשיים.

<מבקר המדינה יוסף חיים שפירא: עם כניסתי לתפקיד צפיתי את סוגיית הקשיים בהשתלבותם של יוצאי הקהילה האתיופית כנקודת שבר.

<מבקר המדינה יוסף חיים שפירא: בגדרו של דוח המבקר לשנת 2012 כללתי דוח נוקב בנושא – היבטים בשילוב קידומם של יוצאי אתיופיה, פגמים מהותיים בניהול תכנית לאומית, וציינתי כי ישנה חשיבות לאומית וציבורית ממדרגה ראשונה לתעדף את הטיפול בקהילה זו.

<מבקר המדינה יוסף חיים שפירא: כך פעלתי רבות בניסיון להביא לכדי מימוש את התחייבות המדינה שניתנה כבר לפני מספר שנים לקיים טקס להענקת תעודות הוקרה לפעילי העליה האתיופית, אולם, לצערי, טרם נקבע מועד לקיומו של טקס זה.

<מבקר המדינה יוסף חיים שפירא: אני קורא לראש הממשלה לקיים בדחיפות את טקס הענקת תעודות ההוקרה וכן ליישם את מסקנות דוח הביקורת תוך יצירת אווירה של שיח בין נציגי הקהילה ובין הגורמים הממשלתיים הרלבנטיים.

<מבקר המדינה יוסף חיים שפירא: רק שיח והידברות יסייעו להשבת הסדר על כנו ולהגנה על כבודם של יוצאי הקהילה.

<מבקר המדינה יוסף חיים שפירא: לסיום, אבקש להודות גם לעובדים ולמנהלים במשרד מבקר המדינה וכן למנכ"ל המשרד ולהנהלת המשרד אשר עמלו על הכנת דוח זה בקפדנות, ביסודיות ומקצועיות, דבר שהצריך מאמץ רב.

<מבקר המדינה יוסף חיים שפירא: תודה רבה.

<אלי מרזל: אדוני היושב ראש, מבקר המדינה, חברי להנהלת המשרד.

<אלי מרזל: הדוח שאנו מציגים היום מגלם את היישום של מדיניות מבקר המדינה להילחם מצד אחד בשחיתות, ומצד שני לטפל בנושאים חברתיים כלכליים, במיוחד באוכלוסיות קשות.

<אלי מרזל: כשאנחנו מציגים מצד אחד שבבתי חולים ובמוסדות בריאות נותנים הטבות לעובדים בחינם בהיקפים מאד גדולים, ומצד שני, בהיבטים של שמירה על זכויות המטופלים יש ליקויים רבים שאנשים מחכים בתורים, אותם תורים שאולי ניתנים לעובדים של בתי חולים – אנחנו רואים בזה שילוב של כל התורה שמבקר המדינה הנוכחי מדבר עליה.

<אלי מרזל: אנחנו מצפים ומקווים שהרשות המבצעת תפעל לתיקון כל הליקויים הרשומים בדוח הזה במהירות, במיוחד בעת הזו בה יש בחברה מצוקות כל כך גדולות.

<אלי מרזל: תודה.

יולי יואל אדלשטיין: אני מודה לכולכם.

יולי יואל אדלשטיין: הישיבה נעולה.